На основу члана 51. Закона о јавном информисању и медијима („Службени гласник РС”, број 92/23),

Министар информисања и телекомуникација доноси

**ПРАВИЛНИК**

**о документацији која се прилаже у поступку евиденције**

**произвођача медијских садржаја у Евиденцију**

**произвођача медијских садржаја**

**Предмет Правилника**

Члан 1.

Овим правилником прописује се документација која се прилаже уз евиденциону пријаву у поступку евидентирања, промена и брисања података о произвођачу медијских садржаја у Евиденцију произвођача медијских садржаја (у даљем тексту: Евиденција).

Евиденциона пријава за евидентирање, промене и брисање података о произвођачу медијских садржаја подноси се Aгенцији за привредне регистре која води Евиденцију у складу са законом.

**Документација која се прилаже уз евиденциону пријаву уписа**

**произвођача медијских садржаја у Евиденцију**

Члан 2.

Уз евиденциону пријаву уписа медија у Евиденцију прилаже се следећа документација:

1) извод из јавног регистра, који се прибавља, односно доставља у складу са законом, а којим се доказује идентитет произвођача медијског садржаја ако није регистрован у регистру који води Агенција за привредне регистре;

2) доказ о матичном броју произвођача медијског садржаја, ако није регистрован у регистру који води Агенција за привредне регистре;

3) документ који садржи следеће податке о лицима из члана 47. став 2. тачка 2) Закона о јавном информисању и медијима („Службени гласник РС”, број 92/23):

(1) пословно име, односно назив, седиште и матични, односно регистарски број за правно лице;

(2) лично име и ЈМБГ домаћег физичког лица или број пасоша и назив државе која је издала пасош страног физичког лица;

(3) појединачно процентуално учешће у оснивачком капиталу произвођача медијског садржаја, за чију тачност и потпуност, својим потписом одговара физичко лице које се бави производњом медијског садржаја , односно одговорно лице у правном лицу које се бави производњом медијског садржаја;

4) доказ о уплаћеној накнади за вођење поступка евиденције.

**Документација која се прилаже уз евиденциону пријаву**

**података о новчаним средствима додељеним од органа јавне**

**власти**

Члан 3.

Уз евиденциону пријаву, прилаже се решење органа јавне власти о додели новчаних средстава произвођачу медијског садржаја на име државне помоћи, а на основу спроведених конкурса и појединачних давања ради суфинансирања пројеката у области јавног информисања ради остваривања јавног интереса.

Уз евиденциону пријаву из става 1. овог члана доставља се и доказ о уплаћеној накнади за вођење поступка евиденције.

**Документација за промену евидентираних података о**

**произвођачу медијских садржаја**

Члан 4.

Уз евиденциону пријаву за промену податка о произвођачу медијских садржаја прилаже се:

1) документ који је основ за промену евидентираног податка о произвођачу медијских садржаја;

2) доказ о уплаћеној накнади за вођење поступка евиденције.

**Документација за брисање произвођача медијских садржаја**

**из Евиденције**

Члан 5.

Уз евиденциону пријаву за брисање произвођача медијских садржаја из Евиденције прилаже се:

1) одлука надлежног органа о престанку обављања делатности производње медијских садржаја;

2) доказ о уплаћеној накнади за вођење поступка евиденције.

**Ступање на снагу**

Члан 6.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2025. године.

Број: 002434489 2024 13460 003 001 012 001

У Београду, 6. септембра 2024. године

министар,

**Дејан Ристић,** с.р.